正月十二日自房州城遇虜至奔入南山十五日抵回谷張家
作者：陳與義
朝代：宋

paragraphs: 久謂事當爾，豈意身及之。
避虜連三年，行半天四維。
我非洛豪士，不畏窮谷饑。
但恨平生意，輕了少陵詩。
今年奔房州，鐵馬背後馳。
造物亦惡劇，脫命真毫釐。
南山四程雲，布襪傲險巇。
籬間老炙背，無意管安危。
知我是朝士，亦復顰其眉。
呼酒軟客脚，菜本濯玉肌。
窮途士易德，歡喜不復辭。
向來貪讀書，閉戶生白髭。
豈知九州內，有山如此奇。
自寬實不情，老人亦解頤。
投宿恍世外，青燈耿茅茨。
夜半不能眼，澗水鳴聲悲。